Lisaks eelkirjeldatud erandile peab tööandja võlgnikust töötajate sissetulekute arestimisel  arvestama ka töötaja poolt ülalpeetavate isikutega . Nimelt olukorras, kus töötaja peab seadusest tulenevalt üleval teist isikut või maksab talle elatist, suureneb mittearestitav summa iga ülalpeetava kohta ühe kolmandiku võrra palga alammäärast kuus, välja arvatud siis, kui  sundtäidetakse lapse elatisnõuet. Samuti võib juhul, kui sundtäidetav nõue ei ole elatise nõue, mittearestitavat summat ületavast sissetuleku osast kuni viiele palga alammäära suurusele summale vastavast osast arestida kaks kolmandikku, seda ületavast sissetulekust aga kogu sissetuleku - tingimusel, et arestitav summa ei ületa kahte kolmandikku kogu sissetulekust. Sissetulekuid kohtutäiturile maksma kohustatud  tööandjate töö hõlbustamiseks  on Justiitsministeeriumi  koduleheküljel kõiki eelmainitud erandeid sisaldav arvutustabel.